**ΑΡΧΑΙΑ ΕΛΛΗΝΙΚΑ**

**ΔΕΥΤΕΡΕΥΟΥΣΕΣ ΕΠΙΡΡΗΜΑΤΙΚΕΣ ΠΡΟΤΑΣΕΙΣ**

**Αιτιολογικές προτάσεις**

(Ως επιρρηματικοί προσδιορισμοί της αιτίας)

**Εισάγονται:** α) με τα διότι, ἐπεί ἐπειδή

β) με το ὡς (υποκειμενική αιτιολογία)

γ) με το ὅτι (πραγματική αιτιολογία)

δ) με το εἰ (αμφισβητούμενη ή υποθετική αιτιολογία, μετά από ρήματα ψυχικού πάθους)

**Μετά από ρήματα ψυχικού πάθους** (ἤδομαι, χαίρω, θαυμάζω, αἰσχύνομαι, χαλεπῶς φέρω κ.τ,ό.) ή αναλόγων εκφράσεων (δεινόν ἐστι, αἰσχρόν ἔστι, θαυμαστόν ἐστι) εισάγεται με το **ὅτι** (πραγματική αιτιολογία), ενώ με το **εἰ** (αμφισβητούμενη ή πιθανή η υποτιθέμενη αιτιολογία ).

**Εκφέρονται με έγκλιση των προτάσεων κρίσεως**  :

1.απλή οριστική (πραγματικό)

2. δυνητική οριστική (μη πραγματικό)

3. δυνητική ευκτική (δυνατό να γίνει στο παρόν ή στο μέλλον)

4. ευκτική του πλάγιου λόγου, όταν εξαρτάται από ιστορικό χρόνο και δηλώνει ταυτόχρονα το πραγματικό σαν υποκειμενική γνώμη.

Μια δευτερεύουσα πρόταση που εξαρτάται από αρκτικό χρόνο μπαίνει σε ευκτική, όταν εκφράζεται αβέβαια πιθανότητα .

**Τελικές προτάσεις**

(ως επιρρηματικοί προσδιορισμοί του σκοπού)

**Εισάγονται με τους τελικούς συνδέσμους** : **ἳνα, ὅπως, ὡς** και σπανίως με το **μή** (= για να μη). Σπανίως με **ὃπως/ ὡς + ἄν** (αοριστολογικό): όταν υπολανθάνει υπόθεση ή δηλώνεται η προϋπόθεση από την οποία εξαρτάται η πραγματοποίηση του σκοπού.

**Εκφέρονται με:**α) υποτακτική (δηλώνει σκοπό προσδοκώμενο)

β) υποτακτική + αν (δηλώνει προϋπόθεση από την οποία εξαρτάται η πραγματοποίηση του σκοπού)

γ) οριστική ιστορικού χρόνου (δηλώνει σκοπό που δεν πραγματοποιήθηκε)

δ) ευκτική (ο σκοπός είναι γνώμη ή επιθυμία υποκειμενική)

ε) ευκτική του πλαγίου λόγου (αν εξαρτάται από ρήμα Ι.Χ και δηλώνεται προσδοκώμενος σκοπός σαν υποκειμενική γνώμη)

στ) ευκτική από έλξη

\* Μετά από ρήματα που δηλώνουν φροντίδα, φόβο, προσπάθεια, δισταγμό εξαρτάται συνήθως πρόταση εισαγόμενη ὅπως/ ὅπως μη + οριστική μέλλοντος (ή υποτακτική ή ευκτική του πλαγίου λόγου). Η πρόταση αυτή είναι πλάγια ερωτηματική.

 **Εναντιωματικές προτάσεις**

(ως επιρρηματικοί προσδιορισμοί της εναντίωσης)

**Ιδιαίτερη Παρατήρηση** : Σχηματίζουν εναντιωματικούς-υποθετικούς λόγους, αλλά δεν εισάγονται με υποθετικούς ,αλλά μόνο με εναντιωματικούς-παραχωρητικούς συνδέσμους.

**Εισάγονται με:** α) **εἰ καί, ἄν καί, ἐάν καί** (η παραχώρηση γίνεται προς κάτι το πραγματικό. Δηλώνουν πραγματική εναντίωση)

β) **καί εἰ, καί ἄν, καί ἐάν** (η παραχώρηση γίνεται προς κάτι αβέβαιο ή ενδεχόμενο. Δηλώνουν ενδεχόμενη εναντίωση) (παραχωρητικές)

γ) **οὐδ’ εἰ, οὐδ’ ἐάν, μηδ’ ἐάν, οὐδ’ ἄν, μηδ’ ἄν** (όταν κύρια πρόταση είναι αρνητική και φανερώνουν κάτι το ενδεχόμενο, αβέβαιο, αδύνατο. Δηλώνουν ενδεχόμενη εναντίωση με αρνητική απόδοση. Μετάφραση : ούτε κι αν ακόμη…)

**Εκφέρονται** όπως και οι αντίστοιχες υποθετικές με οριστική, υποτακτική, ευκτική και ευκτική του πλαγίου λόγου. Χαρακτηρίζονται όπως οι υποθετικοί λόγοι.

**Αναφορικές προτάσεις**

**Εισάγονται με** αναφορικές αντωνυμίες ή αναφορικά επιρρήματα

**Εκφέρονται με** μία από τις εγκλίσεις των προτάσεων κρίσεως ή επιθυμίας ή με ευκτική του πλαγίου λόγου.

**Διακρίνονται σε:** Ι) **Αναφορικές Ονοματικές-Προσδιοριστικές** (δηλώνουν ποιο είναι το όνομα στο οποίο αναφέρονται, το επεξηγούν) : έχουν συντακτική θέση υποκειμένου, αντικειμένου, κατηγορουμένου, παράθεσης, επεξήγησης, επιθετικού προσδιορισμού, ετερόπτωτου προσδιορισμού (συνήθως γεν. διαιρετική ή αντικειμενική)

 **ΙΙ) Αναφορικές Επιρρηματικές** (δηλώνουν για ποιο λόγο κάνει κάτι το όνομα που προσδιορίζουν, με ποιο σκοπό, με ποια προϋπόθεση, με ποιο αποτέλεσμα κλπ.).

 **Διακρίνονται σε :**

 **α) αναφορικές αιτιολογικές**: εκφέρονται με έγκλιση των προτάσεων κρίσης. Στην κύρια πρόταση έχουμε ρήμα ψυχικού πάθους ή δικαστικό

 **β) αναφορικές τελικές:** εκφέρονται με οριστική μέλλοντα. Στην κύρια πρόταση έχουμε ρήμα κίνησης, εκλογής, σκόπιμης ενέργειας

 **γ) αναφορικές συμπερασματικές**: εκφέρονται με έγκλιση κρίσεως ή απαρέμφατο. Προηγείται προσδιορισμός ποσού ή ποιότητας (π.χ. τοσοῦτον, οὕτως κ.ά).

 **δ) αναφορικές υποθετικές**: εκφέρονται με τις εγκλίσεις των υποθετικών προτάσεων, σχηματίζοντας με τις αποδόσεις τα αντίστοιχα είδη υποθετικών λόγων

 **ε) αναφορικές εναντιωματικές**

**στ) αναφορικές -χρονικές,**

**ζ) αναφορικές-τροπικές ,**

**η)αναφορικές - τοπικές**

**(οι δύο τελευταίες εισάγονται με αναφορικά ειπιρρήματα).**

**Ιδιαίτερες Παρατηρήσεις**

1)Όλες οι αναφορικές είναι δυνατό να δηλώσουν επιπλέον και σύγκριση ποσού ή ποιου ή τρόπου και τότε χαρακτηρίζονται και **παραβολικές, ενώ** η εισαγωγή τους γίνεται με τα : ὅ**σος, ὁπόσος (ποσού), οἷος (ποιού), ὡς, ὥσπερ** κ.ά **(τρόπου).**

Π.χ. -Τοιαῦτα πράττει, οἷα πάντας ἀπιστεῖν τούτῳ

(παραβολική του ποιού-αναφ. συμπερασματική- δηλώνει το αναγκαστικό κι ενδεχόμενο)

-Λέγε ὅσα βούλῃ (αναφ. παραβολική του ποσού-αναφ. υποθετική-πραγματικό)

2)Όλων των ειδών οι αναφορικές -και οι προσδιοριστικές και οι επιρρηματικές-μπορούν να πάρουν οποιαδήποτε συντακτική θέση ενός ονόματος ή εμπρόθετου προσδιορισμού.

Π.χ. Ἀφίκοντο οἵτινες ἐκλήθησαν (υποκείμενο)

 Ἐκάλεσαν οὓς ἐβούλοντο (αντικείμενο)

3)Ηαναφορική αντωνυμία είναι συντακτικός όρος της αναφορικής πρότασης μόνο και όχι της κύριας. Στην κύρια ανήκει συντακτικά ολόκληρη η αναφορική πρόταση.

**Π.χ.** Οἱ τριάκοντα ἀπέκτεινάν τινάς , ὧν ἐβούλοντο ἀποκτεῖναι

(όλη η πρόταση είναι γενική διαιρετική)

4)Η αναφορική αντωνυμία, αν δεν προσδιορίζει ορισμένη λέξη της κύριας πρότασης, προσδιορίζει αντίστοιχη δεικτική αντωνυμία. Η δεικτική όμως, συχνότατα παραλείπεται και αυτό λέγεται βραχυλογία.

Π.χ. Ἀφίκοντο οὗτοι , οἵτινες ἐκλήθησαν *-.=>* ἀφίκοντο

**ΑΝΑΦΟΡΙΚΗ ΕΛΞΗ- ΕΛΞΗ ΑΝΑΦΟΡΙΚΟΥ**

5)Μερικές φορές η αναφορική, αντί να βρίσκεται σε αιτιατική, εκφέρεται σε γενική ή δοτική, επειδή παρασύρεται από την πτώση του ονόματος που αναφέρει και είτε το όνομα υπάρχει στο κείμενο, είτε εννοείται κατά βραχυλογία. Το φαινόμενο αυτό ονομάζεται βραχυλογική έλξη ή **έλξη του αναφορικού.**

**Π.χ.** Λέγει περὶ πραγμάτων ἃ γιγνώσκει => λέγει περὶ πραγμάτων, ὧν γιγνώσκει

Κατά βραχυλογία: [λέγω περί ( τούτων )],[ὧν γιγνώσκω]

\* Εντελώς σπανιότατα, συμβαίνει και αναστροφή έλξη ή ανθέλξη, δηλαδή παρασύρεται το όνομα από την πτώση της αναφορικής αντωνυμίας. Π.χ. Τὴν οἰκίαν, (ἥν ἔχω) καλὴ ἐστίν.

6) Οι αναφορικές προσδιοριστικές είναι οι μόνες δευτερεύουσες προτάσεις, που μπορούν να έχουν καθαρές εγκλίσεις επιθυμίας, δηλαδή να δηλώνουν προτροπή ή αποτροπή ή ευχή.

Π.χ. Ταῦτα λέγω, ἃ ἀληθῆ νομίσατε (αναφ. προσδιορ. επιθυμίας-προστακτική-προτοπή).

7) Οι αναφορικές προσδιοριστικές δεν επηρεάζονται από εξάρτηση ι.χ. και δεν έχουν ποτέ ευκτική πλαγίου λόγου.

8) Αναφορικές που εκφέρονται με απαρέμφατο, είναι αναφορικές συμπερασματικές.

9) Αναφορική που εκφέρεται με οριστική μέλλοντα είναι συνήθως αναφορική τελική ή συμπερασματική κ.τ.λ.

10) Από τις αναφορικές-επιρρηματικές είναι μεταγενέστερες σε σχέση με την πρόταση εξάρτησης οι αναφορικές συμπερασματικές και οι αναφορικές τελικές.

11) Αναφορική που έχει **αοριστολογικό ἄν** ,είναι αναφορική υποθετική.

12) Στις αναφορικές υποθετικές δεν υπάρχει υποτακτική χωρίς το αοριστολογικό **ἄν.**

13) Όταν η αναφορική έλξη δηλώνει απροσδιοριστία, γενικότητα, καθολικότητα, δηλαδή οποιοσδήποτε, οσαδήποτε, οπουδήποτε κ.ά, η αναφορική πρόταση είναι αναφορική υποθετική.

14) Οι αναφορικές υποθετικές σχηματίζουν αναφορικούς υποθετικούς λόγους όλων των ειδών με την ίδια ακριβώς εκφορά των κανονικών υποθετικών λόγων ,μόνο που δεν εισάγονται με υποθετικό σύνδεσμο, αλλά με αναφορική λέξη. Για το προσδοκώμενο και την επανάληψη στο παρόν και στο μέλλον, μετά την αναφορική έλξη, προσθέτουμε το αοριστολογικό **ἄν**.

Π.χ. Ὅσα πράττομεν, καλὰ ἐστίν, (πραγματικό)

 Ὅσα πράττοιμεν, καλὰ ἂν εἴη (απλή σκέψη)

 Ὅσα ἂν πράττωμεν, καλὰ ἔσται (προσδοκώμενο)

 Ὅσα ἂν πράττωμεν ,καλὰ ἐστὶν (αόριστη επανάληψη στο παρόν ή στο μέλλον).